Щагу 25-рэ зэтырагъэпсыхьащт — Адыгэ макъ\nЩагу 25-рэ зэтырагъэпсыхьащт\nФэтэрыбэу зэхэт унэ 29-рэ зэзыпхырэ щагу 25-рэ Мыекъуапэ щызэтырагъэпсыхьанэу агъэнэфагъ. Ащ «ШэпхъэшIухэм адиштэрэ къэлэ щыIакIэ гъэпсыгъэныр» зыфиIорэ федеральнэ программэм къыдыхэлъытагъэу федеральнэ, шъолъыр ыкIи чIыпIэ бюджетхэм къахэхыгъэ сомэ миллион 80 пэIуагъэхьащт.\nМыекъопэ къэлэ администрацием псэупIэ-коммунальнэ хъызмэтымкIэ ыкIи зэтегъэпсыхьанымкIэ и ГъэIорышIапIэ къызэрэщаIуагъэмкIэ, кIэлэцIыкIу джэгупIэхэмрэ спорт псэуалъэхэмрэ щынэгъончъэу гъэпсыгъэнхэм анахьэу анаIэ тырагъэтыщт.\n— Илъэситф хъугъэу фэтэрыбэу зэхэт унэу Мыекъуапэ дэтхэм ящагухэр тэгъэкIэжьых. Iофэу ащызэшIотхыщтхэм ягъэнэфэнкIи, гъэцэкIэжьынхэр зэрэкIощтхэмкIи цIыфэу ащыпсэухэрэм тызэряупчIыжьырэр, яшIоигъоныгъэхэр къызэрэдэтлъытэхэрэр анахь шъхьаI. Къэлэдэсхэр ары тшIэ­­щтыр къэзыIорэри, ящагу зэрэгъэпсыгъэщтыр къыхэзыхыхэрэри, — къыIуагъ къалэм имэрэу Андрей Гетмановым.\nУнэхэм ачIэсхэм зэIукIэ ашIышъ, щагур зэрашIыщтым зэдытегущыIэх. Ащ шIоигъоныгъэу къыщаIуагъэхэр, предложениеу къахьыгъэхэр къыдалъытэзэ, мылъкоу пэIуагъэхьащтым телъытагъэу, проектыр зэхагъэуцо.\nIэрыфэгъу къэлэ щыIакIэр гъэпсыгъэ­ным фэгъэхьыгъэ программэм ипхырыщын АР-м и ЛIышъхьэу КъумпIыл Муратрэ къалэм имэрэу Андрей Гетмановымрэ ашъхьэкIэ анаIэ тет. ГъэцэкIэжьын Iофэу агъэнэфагъэхэр 2021-рэ илъэсым игъэмафэ ыкIэм нэс аухынэу ары зэрэщытыр.\nМыекъопэ къэлэ администрацием ипресс-къулыкъу къызэрэщаIуагъэмкIэ, блэкIыгъэ 2020-рэ илъэсым федеральнэ программэм къыдыхэлъытагъэу щагу 23-рэ зэтырагъэпсыхьагъ. Ахэм фэтэрыбэу зэхэтэу унэ 33-рэ зэрапхы.\nПредыдущая Тхылъхэр аIэкIагъахьэх\nСледущая ФранцузыбзэкIэ къагъэгущыIагъэх